དེང་སང་བོད་མི་མང་སྤྱི་འཐུས་སུ་འགྲོ་བར་ལོ་རྒྱུས་དང་ཆ་རྐྱེན་མང་པོ་ཞིག་འདོན་གྱི་ཡོད།ཡིན་ནའང་གཙོ་བོ་སྤྱི་འཐུས་ཐོབ་འཕྲལ་བཙན་བྱོལ་བོད་གཞུང་གི་བཅའ་ཁྲིམས་རིན་པོ་ཆེའི་དགོངས་དོན་བཞིན་དམ་བཅའ་ཞུ་རྒྱུ་གང་ཡོད་པ་སུས་ཉམས་ལེན་ཐུབ་མིན་ལ་བལྟས་ནས་སྤྱི་འཐུས་འདེམས་དགོས་པ་དང་།སྤྱི་འཐུས་སུ་ལངས་མཁན་སུ་ཞིག་ཡིན་ནའང་དེ་རྩ་འཛིན་བྱེད་དགོས་པ་རེད།དེ་བཞིན་མང་གཙོའི་ཡུལ་ལུང་གང་འདྲ་ཞིག་གི་འཐུས་མིར་ལངས་པ་ཡིན་ན་སོ་སོའི་ཡོང་ཁུངས་ཀྱི་མི་མང་གི་འདོད་ཚུལ་ཤེས་དགོས་པ་དང།བདག་སྤྲོད་བྱེད་པའི་ཐོག་ནས་རྒྱལ་ཁབ་དང་མི་མང་གི་རྩ་དོན་ལ་འགན་ཁུར་དགོས་པ་ནི་འཐུས་མིར་ལངས་མཁན་གྱི་སྐྱེ་བོ་དེའི་ཁུར་དུ་བབ་པའི་ལས་འགན་རེད།གལ་ཆེ་བའི་གནད་དོན་འདི་གཉིས་ཀ་རྩ་འཛིན་བྱས་པའི་ཐོགབཙན་བྱོལ་བོད་ཀྱི་མང་གཙོའི་འཕེལ་རིམ་ནང་མི་གཞན་གྱིས་རེ་བའི་མིང་མ་ཁུར་བར་རང་ངོས་ནས་སྤྱི་འཐུས་སུ་ལངས་པའི་སྤོབས་པ་མེད་པའི་མང་གཙོའི་སྤྱི་འབངས་ཀྱི་སྐྱོན་གནད་ཆེན་པོ་འདི་སེལ་རེ་དང་།གཞན་ཡང་བཀུར་འོས་མདོ་སྟོད་སེར་སྐྱ་མང་ཚོགས་སྐོར་ཅིག་ནས་ཀྱང་མདོ་སྟོད་སྤྱི་འཐུས་ཀྱི་འོས་མིར་འདོན་བཞིན་པ་བཅས་ལ་བརྟེན་མདོ་སྟོད་ཆོལ་ཁོངས་ཀྱི་སྤྱི་འཐུས་སུ་འོས་མིར་ཞུགས་ཀྱི་ཡོད་ན་མདོ་སྟོད་མི་མང་ནས་དགོངས་ཆུབ་ཡོད་པ་ཞུ།